Gevangene ontsnap tydens instandhoudingswerkJohannes Petrus Cordier (Foto: ANA) ŉ Soektog is Woensdag deur die departement van korrektiewe dienste en die polisie van stapel gestuur nadat ŉ gevangene uit die korrektiewe sentrum by Nigel in Gauteng ontsnap het. Johannes Petrus Cordier het gister instandhoudingswerk by dié korrektiewe sentrum gedoen en was besig om te verf toe hy ontsnap het. Singabakho Nxumalo, woordvoerder van die departement van korrektiewe dienste, het gesê Cordier dien sedert Junie verlede jaar ŉ vonnis van drie jaar tronkstraf uit op aanklagte van seksuele aanranding. Nxumalo het gesê ŉ ondersoek is van stapel gestuur en die presiese omstandighede van Cordier se ontsnapping sal later bekend gemaak word sodra die ondersoek afgehandel is. Die departement het ŉ beroep op die gemeenskap gedoen om te help met enige inligting wat tot die herinhegtenisneming van Cordier kan lei, het Nxumalo gesê.